ET Euroopa Liidu Teataja L 222/4

KOMISJONI RAKENDUSMÄÄRUS (EL) 2016/1380,

16. august 2016,

milles käsitletakse erandit delegeeritud määruse (EL) 2015/2446 artikli 55 lõike 2 punktist a seoses päritolureeglitega, mida kohaldatakse piirkondliku kumulatsiooni puhul Ecuadorist pärit tuunikala suhtes

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 9. oktoobri 2013. aasta määrust (EL) nr 952/2013, millega kehtestatakse liidu tolliseadustik, (1) eriti selle artikli 64 lõiget 6 ja artikli 66 punkti b,

ning arvestades järgmist:

(1) Euroopa Parlamendi ja nõukogu määrusega (EL) nr 1384/2014 (2) on ajutise vastastikuse kokkuleppe alusel antud Ecuadorile alates 1. jaanuarist 2015 kuni 31. detsembrini 2016 kehtivad tariifsed soodustused, et vältida tarbetuid häireid liidu ja Ecuadori vahelises kaubanduses pärast Ecuadori ühinemisprotokolli parafeerimist ühelt poolt Euroopa Liidu ja selle liikmesriikide ning teiselt poolt Colombia ja Peruu vahelisse kaubanduslepingusse (3)12. detsembril 2014.

(2) Määruse (EL) nr 1384/2014 alusel antud soodustuste suhtes kohaldatakse komisjoni määruse (EMÜ) nr 2454/93 (4) I osa IV. jaotise 2. peatüki 1. jaos sätestatud päritolureegleid, sealhulgas piirkondlikku päritolu kumulatsiooni käsitlevaid reegleid, mis kehtivad riikide rühmas, kuhu kuuluvad Boliivia, Colombia, Costa Rica, Ecuador, El Salvador, Guatemala, Honduras, Nicaragua, Panama, Peruu ja Venezuela. Alates 1. jaanuarist 2014 võib piirkondlikku kumulatsiooni kohaldada üksnes nende samasse piirkondlikku rühma kuuluvate riikide suhtes, kelle suhtes toote liitu eksportimise ajal kohaldatakse Euroopa Parlamendi ja nõukogu määruse (EL) nr 978/2012 (5) kohast üldiste tariifsete soodustuste kava.

(3) Alates 1. maist 2016 on määrus (EMÜ) nr 2454/93 kehtetuks tunnistatud ja alates sellest kuupäevast on Ecuadorist pärit toodete tariifsete soodustuste kohaldamise aluseks delegeeritud komisjoni määruse (EL) 2015/2446 (6) II jaotise 2. peatüki 2. jao 2. ja 3. alajaos ning komisjoni rakendusmääruse (EL) 2015/2447 (7) II jaotise 2. peatüki 2. jao 2.–9. alajaos sätestatud päritolureeglid. Delegeeritud määruses (EL) 2015/2446 on kumulatsiooni kohta sätestatud samad reeglid nagu määruses (EMÜ) nr 2454/93.

(4) Alates 1. jaanuarist 2016 ei kohaldata Ecuadoriga samasse piirkondlikku rühma kuuluvate Colombia, Peruu, Costa Rica, El Salvadori, Guatemala, Hondurase, Nicaragua ja Panama suhtes enam üldiste tariifsete soodustuste kava. Sellest tulenevalt ei saa alates 1. jaanuarist 2016 pidada määruse (EL) nr 1384/2014 alusel antud tariifsete soodustuste kohaldamise seisukohast kõnealuste riikidega piirkondliku kumulatsiooni alusel Ecuadorist pärit olevaks tooteks töödeldud või konserveeritud tuuni ja vööttuuni, mis on klassifitseeritud kaupade kirjeldamise ja kodeerimise harmoneeritud süsteemi (HS) alamrubriiki 1604 14, ja töödeldud või konserveeritud tuuni, vööttuuni või muid perekonda Euthynnus kuuluvaid kalu, mis on klassifitseeritud kombineeritud nomenklatuuri (CN) alamrubriiki 1604 20 70.

(5) Ecuador esitas 4. aprillil 2016 taotluse, et tema suhtes kohaldataks erandit sooduspäritolureeglitest selliselt, et Ecuadori töötlev kalatööstus võiks töödeldud või konserveeritud tuuni ja vööttuuni (klassifitseeritud HSi alamrubriiki 1604 14) ja töödeldud või konserveeritud tuuni, vööttuuni või muud perekonda Euthynnus kuuluvat kala (klassifitseeritud CNi alamrubriiki 1604 20 70) päritolu määramisel lugeda Colombiast, Peruust, Costa Ricast, El Salvadorist, Guatemalast, Hondurasest, Nicaraguast ja Panamast pärit toorainet piirkondliku kumulatsiooni alusel Ecuadorist pärit tooraineks. Taotleti, et erandit kohaldataks alates 1. jaanuarist 2016. Algse taotluse kohta esitati täiendavat teavet 30. juunil 2016.

(6) Oma taotluses erandi saamiseks selgitas Ecuador, et Ecuadorist liitu eksporditava töödeldud ja konserveeritud tuuni tootmisel on olulistes kogustes värsket tuuni pärit Kesk-Ameerika ja Andide piirkonna riikidest. Võimaluseta kumuleeruda samasse piirkondlikku rühma kuuluvate riikidega väheneks töödeldud ja konserveeritud tuuni eksport Ecuadorist liitu 30 %.

(7) Vahepeal, 16. aprillil 2016 tabas Ecuadori rannikuala 7,8-magnituudine maavärin. Manabí provints ja Manta piirkonnad, kus Ecuadori kalandussektor peamiselt tegutseb, said kõvasti kannatada. Samuti teatati ulatuslikest materiaalsetest kahjudest, sealhulgas olulistele taristutele tekitatud kahjust, mis veelgi raskendavad kalatöötlemissektori olukorda Ecuadoris.

(8) Arvestades neid asjaolusid, nimelt Ecuadori taotluses esitatud põhjendusi ja maavärina tekitatud täiendavat kahjulikku mõju töötlevale kalatööstusele, tuleks vastavalt määruse (EL) nr 952/2013 artikli 64 lõike 6 teise lõigu punktile a lubada, et Ecuadori suhtes kehtestataks ajutine erand delegeeritud määruse (EL) 2015/2446 artikli 55 lõike 2 punktis a sätestatud nõuetest. Järelikult tuleks Colombiast, Peruust, Costa Ricast, El Salvadorist, Guatemalast, Hondurasest, Nicaraguast ja Panamast pärit toorainet, mida kasutatakse töödeldud ja konserveeritud tuuni ja vööttuuni (HSi alamrubriik 1604 14) ning töödeldud ja konserveeritud tuuni, vööttuuni või muude perekonda Euthynnus kuuluvate kalade (CNi alamrubriik 1604 20 70) tootmisel, pidada Ecuadorist pärit tooteks eeldusel, et teatavad tingimused on täidetud.

(9) Et vältida häireid kaubanduses ning lihtsustada Ecuadorile määruse (EL) nr 1384/2014 alusel antud tariifsete soodustustega silmas peetud eesmärkide saavutamist, peaks ajutine erand hõlmama ajavahemikku 1. jaanuarist 2016 kuni 31. detsembrini 2016.

(10) Mis puudutab päritolutõendit, mida võib kasutada Colombiast, Peruust, Costa Ricast, El Salvadorist, Guatemalast, Hondurasest, Nicaraguast ja Panamast pärit tooraine puhul, siis võib kumulatsiooni kohaldada ka sellise päritolutõendi alusel, mis on sätestatud vastavalt kas ühelt poolt Euroopa Liidu ja selle liikmesriikide ning teiselt poolt Colombia ja Peruu vahelise kaubanduslepinguga, või lepinguga, millega luuakse assotsiatsioon ühelt poolt Euroopa Liidu ja selle liikmesriikide ning teiselt poolt Kesk-Ameerika vahel (8).

(11) Tagamaks, et Peruu, Colombia, Costa Rica, El Salvadori, Guatemala, Hondurase, Nicaragua ja Panamaga kumulatsiooni kohaldamiseks vajalikud meetmed toimiksid tõrgeteta, peaks Ecuador tagama, et on võetud halduskoostöö valdkonna meetmed.

(12) Selleks et erandi toimimist saaks tõhusalt kontrollida, peaksid Ecuadori ametiasutused edastama komisjonile erandi kohaldamise lõppedes erandi raames välja antud päritolusertifikaatide vorm A üksikasjad.

(13) Selleks et vältida edasisi viivitusi erandi rakendamisel, peaks käesolev määrus jõustuma kiiremas korras.

(14) Käesoleva määrusega ette nähtud meetmed on kooskõlas tolliseadustiku komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

1. Määruse (EMÜ) nr 2454/93 artikli 86 lõike 1 punktis b osutatud kumulatsiooni eesmärgil ning erandina kõnealuse määruse artikli 86 lõike 2 punktist a antakse Ecuadorile ajavahemikuks 1. jaanuarist 2016 kuni 30. aprillini 2016 õigus kasutada Colombiast, Peruust, Costa Ricast, El Salvadorist, Guatemalast, Hondurasest, Nicaraguast või Panamast pärit toorainet selleks, et toota töödeldud või konserveeritud tuuni ja vööttuuni, mis on klassifitseeritud HSi alamrubriiki 1604 14, ja töödeldud või konserveeritud tuuni, vööttuuni või muud perekonda Euthynnus kuuluvat kala, mis on klassifitseeritud CNi alamrubriiki 1604 20 70.

Päritolutõend esimeses lõigus osutatud toodete jaoks koostatakse vastavalt määruse (EMÜ) nr 2454/93 artiklile 97l.

2. Delegeeritud määruse (EL) 2015/2446 artikli 55 lõike 1 punktis b osutatud kumulatsiooni eesmärgil ning erandina kõnealuse määruse artikli 55 lõike 2 punktist a antakse Ecuadorile ajavahemikuks 1. maist 2016 kuni 31. detsembrini 2016 õigus kasutada Colombiast, Peruust, Costa Ricast, El Salvadorist, Guatemalast, Hondurasest, Nicaraguast või Panamalt pärit toorainet selleks, et toota töödeldud või konserveeritud tuuni ja vööttuuni, mis on klassifitseeritud HSi alamrubriiki 1604 14, ja töödeldud või konserveeritud tuuni, vööttuuni või muud perekonda Euthynnus kuuluvat kala, mis on klassifitseeritud CNi alamrubriiki 1604 20 70.

Päritolutõend esimeses lõigus osutatud toodete jaoks koostatakse vastavalt delegeeritud määruse (EL) 2015/2447 artikli 76 asjakohastele sätetele.

3. Ecuadori pädevad asutused, kes peavad välja andma päritolusertifikaati vorm A toodete kohta, millele on viidatud lõigetes 1 ja 2, võivad aluseks võtta ka liikumissertifikaadi EUR 1, mille on välja andnud Colombia, Peruu, Costa Rica, El Salvadori, Guatemala, Hondurase, Nicaragua või Panama pädevad asutused vastavalt ühelt poolt Euroopa Liidu ja selle liikmesriikide ning teiselt poolt Colombia ja Peruu vahelisele kaubanduslepingule, või lepingule, millega luuakse assotsiatsioon ühelt poolt Euroopa Liidu ja selle liikmesriikide ning teiselt poolt Kesk-Ameerika vahel.

4. Ecuador tagab, et on võetud Peruu, Colombia, Costa Rica, El Salvadori, Guatemala, Hondurase, Nicaragua ja Panamaga kumulatsiooni kohaldamiseks vajalikud meetmed.

5. Arvestatakse, et rakendusmääruse (EL) 2015/2447 artikli 74 lõike 2 punktis a osutatud viidet „erilised asjaolud“ kohaldatakse lõigetes 1 ja 2 osutatud nende toodete suhtes, mille puhul päritolusertifikaati vorm A ekspordi ajal ei väljastatud.

Artikkel 2

Ecuadori pädevad asutused edastavad 31. jaanuariks 2017 komisjonile andmed koguste ja väärtuste kohta, mille puhul on artikli 1 lõigetes 1 ja 2 osutatud erandi tegemise eesmärgil väljastatud päritolusertifikaadid vorm A, märkides ühtlasi nende sertifikaatide seerianumbrid.

Artikkel 3

Käesolev määrus jõustub selle Euroopa Liidu Teatajas avaldamise päeval.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 16. august 2016 Komisjoni nimel president Jean-Claude JUNCKER

(1) ELT L 269, 10.10.2013, lk 1.

(2) Euroopa Parlamendi ja nõukogu 18. detsembri 2014. aasta määrus (EL) nr 1384/2014 Ecuadorist pärit kaupade tariifse kohtlemise kohta (ELT L 372, 30.12.2014, lk 5).

(3) ELT L 354, 21.12.2012, lk 3.

(4) Komisjoni 2. juuli 1993. aasta määrus (EMÜ) nr 2454/93, millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik (EÜT L 253, 11.10.1993, lk 1).

(5) Euroopa Parlamendi ja nõukogu 25. oktoobri 2012. aasta määrus (EL) nr 978/2012 üldiste tariifsete soodustuste kava kohaldamise ning nõukogu määruse (EÜ) nr 732/2008 kehtetuks tunnistamise kohta (ELT L 303, 31.10.2012, lk 1).

(6) Komisjoni 28. juuli 2015. aasta delegeeritud määrus (EL) 2015/2446, millega täiendatakse Euroopa Parlamendi ja nõukogu määrust (EL) nr 952/2013 seoses liidu tolliseadustiku teatavaid sätteid käsitlevate üksikasjalike eeskirjadega (ELT L 343, 29.12.2015, lk 1).

(7) Komisjoni 24. novembri 2015. aasta rakendusmäärus (EL) 2015/2447, millega nähakse ette Euroopa Parlamendi ja nõukogu määruse (EL) nr 952/2013 (millega kehtestatakse liidu tolliseadustik) teatavate sätete üksikasjalikud rakenduseeskirjad (ELT L 343, 29.12.2015, lk 558).

(8) ELT L 346, 15.12.2012, lk 3.